**Høringssvar *”Lokalplan 659 – Boligområde ved det tidligere Skårup Seminarium”***

Skårup, den 10. august 2022

Jeg har med interesse fulgt med i kommunens og investors planer for det tidligere Skårup Seminarium. Jeg er gennem mange år kommet ofte i Skårup og har nu for ca. et år siden solgt min ejendom i Svendborg og er flyttet hertil, hvor roen, stilheden og landsbymiljøet er altafgørende for mig.

Jeg er som direkte nabo til Skårup Seminarium og seminarieparken berørt af kommunens planer, men taler også ud fra et overordnet syn på, hvordan vi behandler og forholder os til klenodier af historisk og kulturel art.

Indledningsvis skal jeg understrege, at det er godt, at der tages hul på en renovering og istandsættelse af de smukke gamle seminariebygninger. De forfalder, og det er nu, der skal gøres noget.

Jeg læser i lokalplanen, at ***udviklingen af området (omkring Skårup Seminarium) vil ske i overensstemmelse med lokalmiljøets kvaliteter, og underordner sig omkringliggende fredet og bevaringsværdig bebyggelse.***

Flot! MEN forholder det sig nu egentligt sådan, at kommunen agter at skabe overensstemmelse, underordne og bevare? Har kommunen æstetikken med, eller er det uden status at nævne det og stille krav herom? I C&W’s tegninger ser jeg intet, der henfører til ovenstående ordlyd!

Jeg ser med meget stor bekymring på, at kommunen tillader så omfattende ændringer af Kulturmiljøet Skårup Seminarium. Jeg ser endnu engang en meget kedelig tendens eller udvikling i min kommune, hvor det er, som om I, vore folkevalgte politikere, ikke tåler oaser eller grønne område. Min gamle by Svendborg er blevet overbebygget og ”tilplastret” med ensartet, tæt og kedeligt byggeri, der ses snart sagt overalt i Danmark. Det må ikke ske i Skårup også!

Hvorfor tør eller kan I, vore lokale politikere, slet ikke værne om kulturgoder og/eller se skønheden i det, der er anderledes og unikt?

Det er meget lidt innovativt hele tiden og kun at se ”vækst” og ”gang i boligbyggeriet”, så snart der dukker en grøn oase eller et grønt område op. Tør I tænke grønt og ikke sort?

Mine overordnede forbehold er derfor følgende:

* Der tillades **alt for mange nye boliger** på området. Op til 80 nye boliger plus boliger i det gamle byggeri: Det vil gå ud over miljøet, stilheden og stedets autencitet. Der er ganske enkelt tale om et ”overgreb”.

Nu er muligheden der for at fjerne det skæmmende og forfaldne røde 60’er -byggeri, men det er et dårligt argument for at tillade nyt, men på en anden måde ligeså ødelæggende byggeri.

* Burde der ikke stilles **krav om først at renovere de gamle bygninger og derefter bygge nyt**? Der vil jo gå yderligere år, hvor de gamle, bevaringsværdige bygninger kan stå og forfalde endnu mere.
* **De nye bygningers højde** (op til 12 meter) kan på ingen måde accepteres. Det vil skæmme Kulturmiljøet Skårup, og det vil give voldsomme gener for naboerne. Hvorfor skal der i det hele taget bygges **etagebyggeri, der slet ikke er tilpasset det eksisterende lave byggeri i Skårup**?
* Kommunen bør stille krav om, at **de store, gamle træer – enkelte sjældne, enkelte aparte (klatretræet) ikke fældes overhovedet**. Ingen dispensationer! Træerne kan ikke genskabes og slet ikke med bøgehække, som der foreslås, og som ses overalt og blot understreger den kedelige nybyggeri-ensartethed.

Forslag:

* Svendborg Kommune kunne overveje at bygge nyt, lavt byggeri i den nye del af Skårup.
* Kunne Kommunen søge Realdania eller lignende for tilskud til at renovere seminariet?
* Den gamle gule gymnastiksal bevares og benyttes til fælleshus og til forsamlingshus for byen.
* Der bygges få, nye enkeltstående huse tilpasset parkens træer og i en stil, der er tilpasset bygningernes historik og stilart. Ikke plagiat (som arkitekten sikkert vil sige), men nytænkning på fornem vis og ikke set andetsteds.

Jeg anmoder Svendborg Kommune om at revurdere lokalplanen og overveje endnu engang, om det

hele er godt nok.

Med venlig hilsen

Margit Jørgensen

Østergade 29

5881 Skårup